Pagi agak dingin, lapau simpang lah rami sasudah sumbayang subuah. Dari musajik, apak-apak tu melucui se ke lapau lai. Minum pagi ko sabana mancandu karano ota lapau tu labiah lamak dari sacambuang kacang padi jo goreang pisang.
Pagi tu, lah bi muak urang di lapau ko, jambatan rusak, jalan balubang lah labiah satahun, indak juo bapelok. Nan jalan kabupatenlah, jalan provinsilah, jalan negara. Macam-macam se namoa. Nan tajadi, ma angkuik hasil bumi ka pasa susah bana.
“Soal jambatan jo labuah nan rusak tu, pamarintah wak ko sabana cadiak atau indak ado pangana ka mamelok sangenek juo. Lameh den mencaliak,”kecek Bilang nan tiok ari ka pasa manggaleh.
“Itu namoe, cadiak malam, binguang siang, gilo ma ukua kayu tagak, masak malam matah siang,” kato Pasa.
“A tu tidak ngarati den doh, lai indak Pasa sabuik-sabuik se tu?” Batanyo Rantau nan jak tadi aniang sen.
“Kue bolu babungkui jo sarbeta,” kecek Pasa sumbarang jawek.
“Ha ha ha ha salah, nan bana, patai digoreang pakai lado ijau, dibungkui jo sarbeta, dilatak an di tumbala,” kecek Kuriak Batuang.
“Nan den kecek an tu, gaya pemerintah tu mah, den uraian ciek-ciek bia batabah ilemu tu, walau utak lah bi boku, bantuak minyak manih di boto di dapua urang Alahan Panjang. Lah lalok minyak tu, ba angek an lu, mode itu utak tuan-tuan surang-surang mah,” kecek Pasa.
“Pasa bantuak jupen bana taraso dek den lah,” kato Malano.
“Koatilah, nan jalai cadiak malam, binguang siang, gilo ma ukua kayu tagak itu mukasuiknyo panjang angan-angan tapi indak ciek juo nan jadi, rencana se nan ado, pamaleh. Pejabat-pejabat wak ko banyak lo nan pamaleh mah. Gilo ma ukua kayu tagak se, a gunoe diukua? A gunoe jalan ko diukua-ukua-ukua tiok sabanta, bakeker bagai, bapiciangan mato sabalah, lameh den. Jalan ko lah rusak duo tahun lamoe. Katoe taun muko dikarajoan, ko kini taun muko tu mah, indak juo doh. Ba ukua juo lai. Piti tidak ado? Kapunduang bahabuih ndak ado. Ntuk raun-raun ka Jawa tarui se ado, yo lah muak den,” kecek Pasa.
“Pasa berang dek jalan jo jambatan rusak atau dek harago lado jatuah?” batanyo Bilang
“Ha ha ha den dek sayang jo nagari ko senye,” jawek Pasa.
“Lah patuik Pasa jadi tokoh masyarakat mah,” kato Kuriak Batuang.
“Jadi datuak nan pas,” kecek Tembang.
“Tapi sabanta lai dilewakan, ang Tembang, ta icia tarui, banyak tidak tahu,” kato Rantau.
“Wak mampajaleh, bia jalai, tegas dan bia awak jan lupo,” kecek Tembang
“Oh mantun, tu babantaian kabau Mbang?
“Bato pulo!”
“Jadi sia-sia se nan ma ukua kayu tagak tu Pasa?” Tanyo Malano.
“A mukasuik kok ba ulang-ulang batanyo? Ka barekam? Tu bakaduan den ka polisi, menghina pajabaik negara, bitu?” Kato Pasa.
“Lah panakuik kini se Pasa mah?” Kato Kuriak Batuang.
“Ko tidak soal panakuik tapi manyangkuik sifaik kawan menusuak dalam salimuik mah,” kati Pasa.
“Jadi Malano mode itu?” Kato Kuriak.
“Ha ha ha ha lah ba adu kami mah Kuriak, lah mode ayam kami babuek,” kecek Pasa.
“Kan dalam pulitik memang mode tu,” kato Kuriak.
“Ndeh lah kamari pai se, beko lewat wakiah rakyaik awak lo nan kanai,” jawek Malano.
“Sagalo indak ka buliah, sumbek se lah muncuang surang-surang lai, plaster. Ko demokrasi kini mah, zaman buliah mengecek, asa indak suumbarang se. Kalau aasa malontong, embe pacah, kanai pasal, kalau kanai pasal, ba urusan jo aparat,den tidak sato,” kecek Pasa.
“Sata tidak sata angkat tuen Pasa,” kecek Tembang.
“Yo angkek galeh kopi den ko rang lapau, tambah aie angkek, agiah kopi snek, “ kato Pasa.
Curito sapagi tu salasai, kutik Piak Manih datang ma imbau.
“Uda, ka rumah lai, tapi awak ka pai bali tipi,” kato Piak Manih.
“Dek lai mah, pailah Pasa, non tunai kini mah, ha ha ha ha,” kecek Bilang.
Majilih lapau manutuk sidang di lapau simpang jo galak gadang. (malin kapalo koto)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn